b'\n_START_ARTICLE_\nByggelegeplads\n_START_PARAGRAPH_\nByggelegeplads, eller skrammellegeplads, er en betegnelse for et afgr\xc3\xa6nset offentligt udend\xc3\xb8rs sted, hvor b\xc3\xb8rn kan lege og udnytte deres fantasi. I mods\xc3\xa6tning til en almindelig legeplads er der ikke opsat gynger, klatrestativer, sandkasser eller lignende, da de bygger p\xc3\xa5 ideen om at b\xc3\xb8rn trives bedst, n\xc3\xa5r de har gode muligheder for at udfolde sig kreativt.\n_START_SECTION_\nHistorie\n_START_PARAGRAPH_\nDen f\xc3\xb8rste byggelegeplads i Danmark blev oprettet under 2. verdenskrig, den 15. august 1943, i Emdrup - helt pr\xc3\xa6cist p\xc3\xa5 Kelds\xc3\xb8vej. Bag legepladsen stod arkitekten Dan Fink, sammen med havearkitekten C. Th. S\xc3\xb8rensen. Her byggede b\xc3\xb8rnene blandt andet huse af genbrugsmaterialer. Netop denne id\xc3\xa9 spredte sig til resten af verden i de f\xc3\xb8lgende \xc3\xa5r, men f\xc3\xb8rst i 1947 blev der \xc3\xa5bnet yderligere skrammellegepladser i Danmark._NEWLINE_I 1965 var der 11 anerkendte skrammellegepladser fordelt over hele landet._NEWLINE_Det var ogs\xc3\xa5 i denne tid at man begyndte at tale om navnet "skrammellegeplads" - og ordet "byggelegeplads" sl\xc3\xa5r mere og mere igennem, og det er ogs\xc3\xa5 det navn som de nyoprettede legepladser f\xc3\xa5r. Enkelte var dog stadig mere tilh\xc3\xa6ngere af det oprindelige navn, mens andre mente at "aktiv legepladser" var mere rammende.'